# *Proiect*

## GUVERNUL REPUBLICII MOLDOVA

**HOTĂRÎRE nr. \_\_\_**

**din \_\_\_\_\_\_\_\_\_\_\_\_\_2017**

**Pentru aprobarea proiectului de lege** cu privire la întreprinderea de stat și întreprinderea municipală

Guvernul Republicii Moldova HOTĂRĂŞTE:

Se aprobă şi se prezintă Parlamentului spre examinare proiectul de lege cu privire la întreprinderea de stat și întreprinderea municipală.

|  |  |
| --- | --- |
| **PRIM-MINISTRU** | **Pavel FILIP** |
| **Contrasemnează:** |  |
| **Viceprim-ministru**  **ministrul economiei**  **Ministrul finanţelor**  **Ministrul justiţiei** | **Octavian CALMÎC**  **Octavian ARMAȘU**  **Vladimir CEBOTARI** |

*Proiect*

**PARLAMENTUL REPUBLICII MOLDOVA**

**LEGE**

**cu privire la întreprinderea de stat şi întreprinderea municipală**

Parlamentul adoptă prezenta lege organică.

Prezenta lege stabileşte condiţiile juridice, organizatorice şi economice ale fondării, funcţionării şi încetării activităţii întreprinderii de stat şi întreprinderii municipale.

**Capitolul I**

**DISPOZIŢII GENERALE**

**Articolul 1.** Întreprinderea de stat şi întreprinderea municipală

(1) Întreprinderea de stat şi întreprinderea municipală (în continuare – *întreprindere de stat/municipală*) este persoană juridică, care desfăşoară activitate de întreprinzător în baza proprietăţii publice transmise în capitalul social, precum şi a bunurilor transmise cu drept de gestiune economică.

(2) Particularităţile fondării, funcţionării şi încetării activităţii întreprinderii de stat/municipale sînt stabilite de prezenta lege, legislaţia civilă, precum şi legislaţia cu privire la administraţia publică locală, de alte acte normative şi de statutele acestora.

(3) Întreprinderea de stat/municipală poartă răspundere pentru obligaţiile sale cu toate bunurile de care dispune, cu excepţia celor primite cu drept de gestiune economică. Statul şi unităţile administrativ-teritoriale, care exercită funcţia de fondator, nu poartă răspundere pentru obligaţiile întreprinderii, iar întreprinderea nu poartă răspundere pentru obligaţiile fondatorului.

(4) Întreprinderea de stat/municipală obţine drepturi de persoană juridică de la data înregistrării de stat în Registrul de stat al persoanelor juridice.

(5) Întreprinderea de stat/municipală îşi desfăşoară activitatea sub o anumită denumire, care va include, după caz, cuvintele „întreprindere de stat” şi „întreprindere municipală” sau abrevierile „Î.S.” şi „Î.M.”.

(6) Întreprinderea de stat/municipală se individualizează prin numărul de identificare de stat (IDNO).

(7) Pe blancheta cu antet se indică denumirea, sediul şi numărul de identificare de stat.

(8) Întreprinderea de stat/municipală are dreptul să deschidă conturi bancare pe teritoriul Republicii Moldova şi în străinătate, cu acordul autorităţii publice care a fondat-o.

(9) Întreprinderea de stat/municipală este în drept să instituie filiale şi reprezentanţe, cu acordul autorităţii publice care a fondat-o.

(10) Întreprinderea de stat/municipală nu poate fi fondator al societăţii comerciale.

**Articolul 2.** Modul de fondare şi înregistrare a întreprinderii de stat şi a întreprinderii municipale

(1) Întreprinderea de stat se înființează prin Hotărâre de Guvern la propunerea autorității administrației publice centrale de specialitate în baza unei fundamentări economice, bugetare, sociale și juridice. Funcția de fondator al întreprinderii de stat, în numele Guvernului, va fi exercitată de către autoritatea publică specificată în hotărârea de Guvern.

(2) Întreprinderea municipală se înființează prin decizia autorității deliberative a unității administrativ-teritoriale, care va exercita funcția de fondator al întreprinderii municipale, în baza unei fundamentării economice, bugetare, sociale și juridice.

(3) Documentele de constituire a întreprinderii de stat/municipale sînt hotărîrea/decizia cu privire la fondare şi statutul întreprinderii. Statutul-model al întreprinderii de stat/municipale se aprobă de Guvern.

(4) Statutul  întreprinderii de stat/municipale se aprobă de autoritatea publică care exercită funcţia de fondator şi va conţine următoarele:

1. denumirea, inclusiv abreviată, a întreprinderii de stat/municipale şi sediul acesteia;
2. data şi numărul hotărîrii/deciziei fondatorului privind fondarea întreprinderii de stat/municipale;
3. genurile de activitate;
4. durata de activitate;
5. capitalul social şi procedura de modificare a acestuia;
6. componenţa bunurilor depuse în capitalul social;
7. componenţa şi lista bunurilor transmise întreprinderii de stat/municipale cu drept de gestiune economică;
8. planul geometric/cadastral şi suprafaţa terenului aflat în folosinţa întreprinderii de stat/municipale;
9. organele de conducere şi control, componenţa numerică şi competenţele lor, modul de constituire şi desfăşurare a activităţii acestora;
10. modul de repartizare şi utilizare a profitului net, precum şi de acoperire a pierderilor;
11. conflictul de interese;
12. modul de reorganizare şi dizolvare a întreprinderii de stat/municipale;
13. alte prevederi ce nu contravin legislaţiei.

(5) Înregistrarea şi reînregistrarea întreprinderii de stat/municipale se efectuează în condiţiile Legii nr.220-XVI  din  19 octombrie 2007 privind înregistrarea de stat a persoanelor juridice şi a întreprinzătorilor individuali.

**Capitolul II**

**BUNURILE ÎNTREPRINDERII DE STAT**

**ŞI ÎNTREPRINDERII MUNICIPALE**

**Articolul 3.** Componenta bunurilor şi modul de utilizare

(1)Bunurile întreprinderii de stat/municipale se constituie din bunuri depuse ca aport la capitalul social şi bunuri obținute în rezultatul activității economico-financiare.

(2) Bunurile primite cu drept de gestiune economică nu fac parte din patrimoniul întreprinderii de stat/municipale, acestea nu pot fi urmărite pentru datoriile întreprinderii de stat/municipale, nu pot fi depuse în gaj şi nu pot fi înstrăinate de întreprindere de stat/municipale.

(3) Modul de posesie, folosință şi dispoziție asupra bunurilor întreprinderii de stat/municipale se stabilește de legislație.

(4)Bunurile domeniului public pot fi transmise întreprinderii de stat/municipale doar cu drept de gestiune economică pentru utilizare în procesul de activitate. Aceste bunuri nu pot fi supuse executării silite nici chiar în cazul insolvabilității, nu pot constitui obiect al gajului şi asupra lor nu se pot constitui garanții reale, nu pot fi dobîndite de către alte persoane prin uzucapiune sau prin efectul posesiei de bună-credinţă asupra lor. Evidenţa contabilă a acestor bunuri se ţine distinct.

(5) Întreprinderea de stat/municipală este obligată să utilizeze raţional şi eficient bunurile de care dispune şi să asigure integritatea lor.

(6) Întreprinderea de stat/municipală nu poate fără autorizaţia fondatorului să dea în locaţiune/arendă, comodat, să comercializeze, să caseze sau să depună în gaj bunurile sale.

(7) Transmiterea, comercializarea, darea în locaţiune/arenda sau comodatul şi casarea bunurilor întreprinderii de stat/municipale se efectuează în modul stabilit de Guvern.

**Articolul 4.** Capitalul social

(1) Capitalul social al întreprinderii de stat/municipale nu poate fi mai mic de 5 000 de lei.

(2) Surse de formare a capitalului social al întreprinderii de stat/municipale sînt bunuri şi numerar ale fondatorului, cu excepţia bunurilor atribuite domeniului public.

(3) Aporturi la capitalul social nu pot fi:

a) bunurile a căror circulaţie este interzisă sau limitată prin lege;

b) creanţele întreprinderii;

c) bunurile imobile neînregistrate;

d) bunurile cu destinaţie socială.

(4) Capitalul social al întreprinderii de stat/municipale poate fi modificat prin majorarea sau reducerea lui.

(5) Hotărîrea/decizia de modificare a capitalului social al întreprinderii de stat/municipale se adoptă de fondator, la propunerea consiliului de administraţie.

Hotărîrea de modificare a capitalului social al întreprinderii de stat supusă privatizării nu poate fi adoptată fără acordul Agenţiei Proprietăţii Publice.

(6) Surse de majorare a capitalului social pot fi capitalul propriu al întreprinderii de stat/municipale în limita părţii ce depăşeşte capitalul social sau aporturile primite de la fondator.

(7) Hotărîrea/decizia cu privire la reducerea capitalului social va fi publicată în Monitorul Oficial al Republicii Moldova de întreprinderea de stat/municipală în termen de 15 zile lucrătoare de la data adoptării. Reducerea capitalului social sub limita stabilită în alin.(1) al prezentului articol nu se admite.

(8) Modificarea capitalului social se va reflecta în statutul şi bilanţul întreprinderii de stat/municipale după înregistrare în ordinea stabilită de Legea nr.220-XVI  din  19 octombrie 2007 privind înregistrarea de stat a persoanelor juridice şi a întreprinzătorilor individuali.

**Articolul 5.** Profitul net şi pierderile nete

(1) Profitul net poate fi îndreptat pentru:

a) acoperirea pierderilor anilor precedenţi;

b) formarea rezervei pentru dezvoltarea întreprinderii;

c) defalcări în bugetul de stat/local;

d) plata recompenselor către membrii organelor de conducere şi control;

e) în alte scopuri, dacă ele nu contravin legislaţiei.

(2) Decizia de repartizare a profitului net se aprobă de consiliul de administraţie, la propunerea administratorului, coordonată cu fondatorul.

(3) Defalcările stabilite prin decizia consiliului de administraţie se transferă de întreprinderea de stat/municipală la bugetul de stat/local,pînă la 30 iunie inclusiv, a anului imediat următor anului de gestiune.

(4) Profitul net se va repartiza doar pentru dezvoltarea întreprinderii de stat/municipale în cazul în care aceasta:

a) este insolvabilă sau plata defalcărilor în buget va conduce la insolvabilitatea ei;

b) valoarea activelor nete, conform situaţiei financiare anuale, este mai mică decît capitalul social sau va deveni mai mică în rezultatul plăţii defalcărilor în buget;

c) întreprinderea de stat/municipală este subiect al unor hotărîri de Guvern sau al unor acorduri în vigoare ale Republicii Moldova, care prevăd scutirea de plata defalcărilor în buget.

(5) Dacă, la expirarea a trei ani de gestiune consecutivi, valoarea activelor nete ale întreprinderii de stat/municipale va fi mai mică decît mărimea capitalului social, fondatorul va adopta una dintre următoarele hotărîri:

a) de reducere a capitalului social, respectînd prevederile art.4 alin.(1) din prezenta lege;

b) de transmitere a unor bunuri sau numerar în calitate de aport la capitalul social;

c) de dizolvare, dacă activele nete sînt sub limita prevăzută la art.4 alin.(1) din prezenta lege.

**Capitolul III**

**ADMINISTRAREA ÎNTREPRINDERII DE STAT**

**ŞI ÎNTREPRINDERII MUNICIPALE**

**Articolul 6.** Fondatorul

(1) Fondatorul exercită drepturile de administrare a întreprinderii de stat/municipale prin intermediul consiliului de administraţie şi a administratorului.

(2) Fondatorul are următoarele atribuţii:

1. aprobă statutul întreprinderii de stat/municipale, regulamentul consiliului de administraţie şi al comisiei de cenzori;
2. decide referitor la modificarea capitalului social al întreprinderii de stat/municipale la propunerea consiliului de administraţie;
3. desemnează preşedintele şi membrii consiliului de administraţie, membrii comisiei de cenzori şi îi revocă;
4. stabileşte indemnizaţii lunare şi recompense din profitul net membrilor consiliului de administraţie şi comisiei de cenzori a întreprinderii de stat/municipale, în modul şi condiţiile stabilite de Guvern;
5. autorizează comercializarea activelor neutilizate ale întreprinderii de stat/municipale;
6. autorizează transmiterea în locaţiune/arendă sau comodat a activelor neutilizate ale întreprinderii de stat/municipale, decide asupra modului de selectare a locatarului şi coordonează contractele de locaţiune/arendă şi contractele de comodat;
7. autorizează casarea bunurilor raportate la mijloacele fixe;
8. autorizează gajarea bunurilor întreprinderii de stat/municipale pentru obţinerea creditelor bancare;
9. autorizează achiziţionarea bunurilor de către întreprinderea de stat/municipală ale căror valoare de piaţă constituie peste 25% din valoarea activelor nete ale acesteia, conform ultimii situaţii financiare anuale sau depășesc 400 000 lei;
10. confirmă entitatea de audit selectată de consiliul de administrație;
11. coordonează nomenclatorul şi tarifele la serviciile prestate, cu excepţia celor stabilite de actele normative în vigoare;
12. apreciază activitatea administratorului în baza dării de seamă anuale cu privire la activitatea economico-financiară a întreprinderii prezentate;
13. aprobă repartizarea profitului net anual al întreprinderii.

(3) Fondatorul întreprinderii de stat desemnează administratorul întreprinderii de stat pe un termen de cel mult 4 ani şi îl eliberează din funcţie la propunerea consiliului de administraţie. Fondatorul întreprinderii de stat transmite atribuţiile de administrare a patrimoniului şi de desfăşurare a activităţii de întreprinzător administratorului, în baza contractului individual de muncă.

(4) Fondatorul întreprinderii municipale împuternicește autoritatea executivă să transmită atribuţiile de administrare a patrimoniului şi de desfăşurare a activităţii de întreprinzător administratorului, în baza contractului individual de muncă.

(5) Contractul individual de muncă al administratorului stabileşte drepturile şi obligaţiile părţilor, inclusiv restricțiile privind drepturile de folosinţă şi dispoziţie asupra patrimoniului întreprinderii de stat/municipale, prevede modul şi condiţiile de remunerare a administratorului, stabilește obiectivele de performanţă ale acestuia, răspunderea materială a părţilor, precum şi condiţiile de încetare şi reziliere a contractului. Contractul-model individual de muncă al administratorului întreprinderii de stat/municipale se aprobă de Guvern.

(6) Fondatorul nu are dreptul să intervină în activitatea operativă aîntreprinderii de stat/municipale după încheierea şi înregistrarea contractului individual de muncă cu administratorul, cu excepţia cazurilor prevăzute de legislaţie, statut şi de contract.

**Articolul 7.** Consiliul de administraţie

(1) Consiliul de administraţie este organul colegial de administrare al întreprinderii de stat/municipale, reprezintă interesele statului/unităţii administrativ-teritorialeşi îşi exercită activitatea în conformitate cu prezenta lege şi regulamentul consiliului de administraţie aprobat de fondator. Regulamentul-model al consiliului de administraţie al întreprinderii de stat/municipale se aprobă de Guvern.

(2) În componenţa consiliului de administraţie a întreprinderii de stat, în mod obligatoriu, intră reprezentanţi ai Ministerului Economiei, Ministerului Finanţelor, Agenţiei Proprietăţii Publice, care vor constitui majoritatea, şi reprezentanţi ai fondatorului. De asemenea, pot intra şi reprezentanţi ai colectivului de muncă, ai altor autorităţi ale administraţiei publice centrale, precum şi specialişti în domeniul de activitate al întreprinderii.

(3) În componenţa consiliului de administraţie a întreprinderii municipale, în mod obligatoriu, intră reprezentanţi ai autorităţilor administraţiei publice locale respective. De asemenea, pot intra şi reprezentanţi ai colectivului de muncă şi altor autorităţi ale administraţiei publice, precum şi specialişti în domeniul de activitate al întreprinderii.

(4) Membrul consiliului de administraţie al întreprinderii de stat/municipale nu poate fi:

1. conducătorul autorităţii publice centrale, membrii autorității deliberative și conducătorul autorității executive a unității administrative-teritoriale;
2. funcţionarul public care are o vechime totală de muncă mai mică de 3 ani, inclusiv mai puțin de un an în funcţie publică;
3. administratorul şi contabilul-şef al întreprinderii de stat/municipale;
4. membrul comisiei de cenzori;
5. persoana condamnată, prin hotărîre definitivă şi irevocabilă a instanţei de judecată, pentru infracţiuni în privinţa patrimoniului, infracţiuni de corupţie în sectorul privat, care cade sub incompatibilităţile şi restricţiile prevăzute la art.19 şi 20 din Legea nr.16-XVI din 15 februarie 2008 cu privire la conflictul de interese, precum şi căreia nu i-au fost stinse antecedentele penale.

(5) Componenţa numerică a consiliului de administraţie se stabileşte de fondator în funcţie de indicii economico-financiari ai întreprinderii de stat/municipale şi nu va fi mai mică de 5 persoane.

(6) Pentru întreprinderile de stat/municipale în care numărul de angajaţi este mai mic de 20 de persoane, consiliul de administraţie poate fi constituit din 3 persoane. În acest caz, în cadrul consiliilor de administraţie ale întreprinderilor de stat se va include reprezentantul Ministerului Economiei, Ministerului Finanţelor şi reprezentantul fondatorului.

(7) Consiliul de administraţie al întreprinderii de stat se instituie de fondator pe un termen de cel mult 4 ani. Preşedintele consiliului de administraţie este desemnat de fondator. Membrul consiliului de administraţie al întreprinderii de stat poate fi concomitent membru a consiliului de administrație a cel mult 3 alte întreprinderi de stat.

(8) Consiliul de administraţie al întreprinderii municipale se instituie de autoritatea administraţiei publice locale care are calitatea de fondator, pe un termen de cel mult 4 ani, ţinîndu-se cont de propunerile autorităţilor executive a unității administrative-teritoriale respective şi colectivului de muncă. Preşedintele consiliului de administraţie al întreprinderii municipale este desemnat de fondator. Membrul consiliului de administraţie al întreprinderii municipale poate fi concomitent membru a cel mult 3 consilii ale întreprinderilor municipale.

(9) Membrii consiliului de administraţie al întreprinderii de stat/ municipale îşi exercită atribuţiile prin cumul cu funcţia lor de bază.

(10) Membrii consiliului de administraţie al întreprinderii de stat/municipale răspund faţă de întreprindere pentru prejudiciile rezultate din îndeplinirea deciziilor adoptate de ei cu abateri de la legislaţie, statutul întreprinderii şi regulamentul consiliului de administraţie. Membrul consiliului de administraţie al întreprinderii de stat/municipale care a votat împotriva unei astfel de decizii este scutit de repararea prejudiciilor, dacă în procesul-verbal al şedinţei a fost fixat dezacordul lui sau acesta a înaintat o opinie separată la procesul-verbal. Membrul consiliului de administraţie al întreprinderii de stat/municipale sunt scutiți de repararea prejudiciilor cauzate în timpul îndeplinirii obligaţiilor sale, dacă el a acţionat conform indicaţiilor în scris ale fondatorului, a căror autenticitate nu a putut fi pusă la îndoială. Demisia sau revocarea membrului consiliului de administrație al întreprinderii de stat/municipale nu îl scuteşte de obligaţia de a repara prejudiciile cauzate din vina lui.

(11) Consiliul de administraţie al întreprinderii de stat/municipale are următoarele atribuţii:

1. aprobă planul de afaceri trienal al întreprinderii şi monitorizează executarea acestuia;
2. stabileşte indicatorii de performanţă ai întreprinderii şi criteriile de evaluare, ţinînd cont de specificul şi domeniul de activitate;
3. înaintează fondatorului propuneri pentru îmbunătățirea managementului şi eficientizarea activităţii întreprinderii;
4. examinează darea de seamă anuală a administratorului cu privire la activitatea economico-financiară a întreprinderii;
5. întreprinde măsuri pentru asigurarea integrităţii şi folosirii eficiente a bunurilor întreprinderii, inclusiv adoptă decizii privind oportunitatea comercializării sau dării în locaţiune/arendă sau comodat a activelor neutilizate ale întreprinderii, casării bunurilor raportate la mijloacele fixe, gajării bunurilor pentru obţinerea creditelor bancare, acordării sponsorizării;
6. monitorizează derularea situaţiilor litigioase şi asigură informarea fondatorului;
7. examinează rapoartele organelor de control, raportul auditorului și scrisoarea către conducere emisă de entitatea de audit şi aprobă planul de acţiuni privind înlăturarea încălcărilor identificate;
8. aprobă devizul anual de venituri şi cheltuieli, statul de personal al întreprinderii şi fondul de salarizare;
9. examinează trimestrial darea de seamă a administratorului cu privire la activitatea economico-financiară a întreprinderii;
10. prezintă fondatorului propuneri privind premierea sau sancţionarea administratorului;
11. prezintă fondatorului propuneri privind modificarea capitalului social, modificarea şi completarea statutului întreprinderii;
12. selectează prin concurs candidatura administratorului şi o propune fondatorului/autorității executive spre desemnare. Regulamentul – model cu privire la organizarea și desfășurarea concursului pentru ocuparea funcției vacante de administrator al întreprinderii de stat/municipale se aprobă de Guvern;
13. coordonează, repartizarea profitului net anual al întreprinderii, normativele de repartizare a acestuia pentru anul următor celui gestionar și înaintează fondatorului spre aprobare;
14. aprobă decizii privind plafonul concret al salariului conducătorului, pasibil limitării, pentru anul în curs;
15. selectează entitatea de audit pentru efectuarea auditului obligatoriu al situațiilor financiare anuale;
16. asigură transparenţa procedurilor de achiziţie a bunurilor, lucrărilor şi serviciilor destinate acoperirii necesităţilor de producere şi asigurării bazei tehnico-materiale, precum şi aprobă Regulamentul privind achiziţionarea bunurilor, lucrărilor şi serviciilor. Regulamentul model privind achiziţionarea bunurilor, lucrărilor şi serviciilor la întreprinderea de stat/municipală se aprobă de Guvern.
17. coordonează achiziţionarea de către întreprindere a bunurilor şi serviciilor a căror valoare de piaţă constituie peste 25% din valoarea activelor nete ale întreprinderii, conform ultimei situaţii financiare sau depășește 400 000 lei;
18. coordonează regulamentele interne ce ţin de activitatea întreprinderii.

(12) Consiliul de administraţie a întreprinderii de stat/municipale nu are dreptul să intervină în activitatea operaţională a administratorului, cu excepţia cazurilor prevăzute de legislaţie, statut şi regulamentul consiliului de administraţie.

(13) Împuternicirile de membru al consiliului de administraţie încetează la expirarea termenului de constituire a consiliului, la revocarea de fondator, la iniţierea procedurii de insolvabilitate/lichidare a întreprinderii, precum şi la cererea acestuia.

(14) Membrul consiliului de administraţie al întreprinderii de stat/ municipale se revocă de fondator la solicitarea autorității care l-a desamnat sau în cazul absentării nemotivate consecutiv la 3 şedinţe, încălcării legislaţiei sau a Regulamentului consiliului de administraţie, cu informarea autorităţii respective şi membrului consiliului.

(15) Şedinţa consiliului de administraţie al întreprinderii de stat/municipale se convoacă de preşedinte, iar în lipsa lui, de unul dintre membrii, însă nu mai rar decît o dată în trimestru. Ordinea de zi şi materialele şedinţei se aduc la cunoştinţa membrilor consiliului de administraţie cel tîrziu cu 5 zile lucrătoare înainte de ziua şedinţei, de către secretarul consiliului de administraţie.

(16) Şedinţa consiliului de administraţie poate avea loc cu prezenţa nemijlocită a membrilor, prin corespondenţă sau în formă mixtă şi este deliberativă dacă la ea participă cel puţin 2/3 din membri.

(17) Hotărîrile consiliului de administraţie se adoptă cu votul majorităţii membrilor prezenţi la şedinţă.

(18) Şedinţele consiliului de administraţie se consemnează în procese-verbale, care se semnează de către toţi membrii consiliului prezenţi la şedinţe şi se păstrează la secretarul consiliului.

**Articolul 8.** Administratorul

(1) Administratorul are următoarele atribuţii:

1. conduce activitatea şi asigură funcţionarea eficientă a întreprinderii de stat/municipale;
2. acţionează fără procură în numele întreprinderii de stat/municipale;
3. reprezintă interesele întreprinderii de stat/municipale în relaţiile cu persoanele fizice şi juridice, autorităţile publice,organele de drept, acordînd astfel de împuterniciri şi altor reprezentanţi ai întreprinderii;
4. asigură executarea deciziilor fondatorului şi consiliului de administraţie a întreprinderii de stat/municipale;
5. asigură efectuarea auditului situaţiilor financiare anuale şi încheie contractul de audit cu entitatea de audit, selectată de consiliul de administraţie;
6. prezintă consiliului de administraţie informaţia despre rezultatele controalelor efectuate de organele abilitate și deficiențele depistate, precum şi planul de acţiuni privind înlăturarea încălcărilor și deficiențelor identificate;
7. prezintă trimestrial consiliului de administraţie darea de seamă privind rezultatele activităţii întreprinderii de stat/municipale;
8. prezintă fondatorului şi consiliului de administraţie darea de seamă anuală cu privire la rezultatele activităţii economico-financiare a întreprinderii de stat/municipale, raportul comisiei de cenzori şi raportul auditorului;
9. prezintă consiliului de administraţie proiectul devizului de venituri şi cheltuieli ale întreprinderii, proiectul statelor de personal pentru anul următor celui gestionar;
10. prezintă spre coordonare consiliului de administraţie propuneri de repartizare a profitului net anual al întreprinderii de stat/municipale;
11. încheie contracte, eliberează procuri, deschide conturi în bănci, angajează personalul întreprinderii de stat/municipale;
12. asigură elaborarea planului de afaceri trienale şi îl prezintă consiliului spre aprobare;
13. asigură integritatea, folosirea eficientă şi dezvoltarea bunurilor întreprinderii;
14. prezintă consiliului de administraţie trimestrial informaţia referitor la situaţiile litigioase;
15. realizează procedurile de achiziţie a bunurilor, lucrărilor şi serviciilor pentru necesităţile de producere şi asigurarea bazei tehnico-materiale, conform Regulamentului privind achiziţionarea bunurilor, lucrărilor şi serviciilor;
16. asigură transferul defalcărilor din profitul net anual, stabilite fondator, în bugetul de stat/local;
17. aprobă, după coordonarea cu fondatorul, nomenclatorul şi tarifele la serviciile prestate, cu excepţia celor stabilite de actele normative în vigoare;
18. poartă răspundere pentru neexecutarea sau executarea neconformă a obligaţiilor stabilite în contractul individual de muncă al administratorului.
19. În cazul în care pe parcursul a trei ani de gestiune consecutivi, întreprinderea de stat/municipală generează pierderi sau se constată admiterea de către administrator a unor ilegalităţi, acesta poate fi sancţionat sau eliberat din funcţie la propunerea consiliuuil de administraţie.

**Articolul 9.** Comisia de cenzori

1. Comisia de cenzori a întreprinderii de stat/municipale se desemnează/revocă de fondator şi exercită controlul activităţii economico-financiare a întreprinderii.
2. Atribuţiile, componenţa numerică, modul de instituire a comisiei de cenzori și forma raportului se stabilesc de prezenta lege, statutul întreprinderii de stat/municipale şi regulamentul comisiei de cenzori, aprobat de fondator. Regulamentul model al comisiei de cenzori a întreprinderii de stat/municipale se aprobă de Guvern.
3. În componenţa comisiei de cenzori a întreprinderii de stat, în mod obligatoriu, intră reprezentanţi ai fondatorului, Ministerului Finanţelor şi Ministerului Economiei.
4. Membrii comisiei de cenzori îşi exercită atribuţiile prin cumul cu funcţia lor de bază.
5. Membri ai comisiei de cenzori a întreprinderii de stat/municipale nu pot fi:
6. persoanele indicate la art.7 alin.(4) lit. a) și lit.e);

b) administratorul, contabilul şef, membrii consiliului de administraţie al acesteia, persoanele necalificate în contabilitate, finanţe, economie sau cele desemnate în 3 comisii de cenzori ale întreprinderilor de stat/municipale;

c) alte persoane, dacă statutul întreprinderii limitează calitatea lor de membru în cadrul comisiei de cenzori.

(6) Comisia de cenzori se desemnează pe un termen de la 2 pînă la 4 ani.

(7) Comisia de cenzori a întreprinderii de stat/municipale exercită semestrial controlul activităţii economico-financiare a acesteia.

(8) Comisia de cenzori a întreprinderii de stat/municipale examinează scrisoarea către conducere emisă de entitatea de audit.

(9) Controalele inopinate ale activităţii întreprinderii de stat/municipale se efectuează de comisia de cenzori din propria iniţiativă,la cererea fondatorului, administratorului sau a consiliului de administrație.

(10) Administratorul întreprinderii de stat/municipale este obligat să asigure, în termen de 2 zile lucrătoare, prezentarea documentelor necesare pentru efectuarea controlului.

(11) În rezultatul controlului, comisia de cenzori întocmeşte un raport, care va reflecta:

1. analiza indicatorilor economico-financiari şi evaluarea capacităţii întreprinderii de stat/municipale de a-şi continua activitatea;
2. aprecierea rezultatelor economico-financiare ale întreprinderii de stat/municipale prin prisma evoluţiei indicatorilor principali (profitul net, venitul din vînzări şi a alţi indicatori ce ţin de condiţiile de activitate concrete ale întreprinderii respective faţă de perioada corespunzătoare a anului precedent), pentru stabilirea de către consiliul de administraţie a plafonului concret al salariului conducătorului, pasibil limitării, pentru anul în curs;
3. corectitudinea desfăşurării procedurilor de achiziţie a bunurilor, lucrărilor şi serviciilor;
4. informaţia despre fapte de încălcare a legislaţiei, statutului şi regulamentelor interne ale întreprinderii de stat/municipale, precum şi despre prejudiciul cauzat;
5. informația privind măsurile întreprinse de către administrator privind deficiențele înlăturate pe care auditorul le-a identificat în procesul misiunii de audit;
6. datele despre circumstanţele care au împiedicat efectuarea controlului;
7. recomandările pe marginea rezultatelor controlului.

(12) Raportul se semnează de toţi membrii comisiei de cenzori care au participat la control. Membrul comisiei de cenzori care nu este de acord cu raportul acesteia, în termen de 3 zile lucrătoare, va expune opinia separată, care se va anexa la raport.

(13) Preşedintele comisiei de cenzori, în termen de 3 zile lucrătoare, va transmite raportul comisiei de cenzori administratorului şi președintelui consiliului de administraţie.

(14) Membrii comisiei de cenzori sînt în drept să participe, cu vot consultativ, la şedinţele consiliului de administraţie.

**Articolul 10.** Auditul situațiilor financiare

(1) Situaţiile financiare anuale ale întreprinderilor de stat/municipale sunt supuse auditului obligatoriu.

(2) Modul de selectare a entităților de audit şi termenii de referinţă se stabilesc de Guvern.

„(3) Pînă la emiterea raportului auditorului sau după, entitatea de audit întocmeşte şi adresează administratorului întreprinderii de stat/municipale şi în copie consiliului de administraţie al întreprinderii de stat/municipale o scrisoare în limba de stat pe blancheta cu antet a entității de audit, care include deficienţele identificate de auditor în cadrul misiunii de audit şi care, potrivit raţionamentului profesional, sunt suficient de importante pentru a fi aduse la cunoştinţă, precum şi propuneri de soluţionare a acestora”.

**Capitolul IV**

**ÎNCETAREA ACTIVITĂŢII ÎNTREPRINDERII DE STAT**

**ŞI ÎNTREPRINDERII MUNICIPALE**

**Articolul 11.** Reorganizarea sau dizolvarea întreprinderii de stat şi a întreprinderii municipale.

(1) Întreprinderea de stat se reorganizează sau se dizolvă prin hotărîre de Guvern.

(2) Întreprinderea municipală se reorganizează sau se dizolvă prin decizia autorităţii deliberative a unităţii administrativ-teritoriale respective.

**Articolul 12.** Dizolvarea benevolă a întreprinderii de stat şi a întreprinderii municipale

1. Întreprinderea de stat se dizolvă prin hotărîre de Guvern.
2. Întreprinderea municipală se dizolvă prin decizia autorităţii deliberative a unităţii administrative-teritoriale respective.
3. Hotărîrea/decizia cu privire la dizolvarea întreprinderii de stat/municipale poate fi aprobată în temeiurile prevăzute de prezenta lege şi de statut.

(4) Dizolvarea întreprinderii de stat/municipale are ca efect deschiderea procedurii de lichidare, cu excepţia cazurilor de fuziune sau dezmembrare care au ca efect dizolvarea, fără lichidarea persoanei juridice care îşi încetează existenţa ,şi transmiterea universală a patrimoniului ei, în starea în care se găsea la data fuziunii sau dezmembrării, către persoanele juridice beneficiare.

(5) Întreprinderea de stat/municipală, în proces de dizolvare, continuă să existe pînă la radierea din Registrul de stat al persoanelor juridice.

(6) Din data publicării hotărîrii/deciziei privind dizolvarea întreprinderii de stat/municipale, administratorul nu mai poate întreprinde noi operaţiuni, în caz contrar fiind responsabil personal pentru operaţiunile pe care le-a efectuat.

(7) Lichidarea întreprinderii de stat/municipale se efectuează de comisia de lichidare/lichidator, instituită/desemnat de fondator, în număr de cel puţin 3 persoane, la care trec toate împuternicirile de conducere a activităţii curente. Comisia de lichidare/lichidatorul îşi exercită atribuţiile prin cumul cu funcţia lor de bază.

(8) Membrii comisiei de lichidare/lichidatorul reprezintă în comun întreprinderea de stat/municipală.

(9) După preluarea funcţiei, comisia de lichidare/lichidatorul, în comun cu administratorul, întocmesc şi semnează ultimele situaţii financiare în baza bilanţului de lichidare.

(10) Comisia de lichidare/lichidatorul execută şi finalizează operaţiunile curente, asigură evaluarea, valorifică şi înstrăinează activele întreprinderii dizolvate sub orice formă prevăzută de legislaţie, reprezintă întreprinderea dizolvată în instanţele de judecată, încasează creanţele, inclusiv cele legate de insolvabilitatea debitorilor, încheie tranzacţii, concediază şi angajează lucrători, contractează, după necesitate, specialişti şi experţi, încheie acte juridice, îndeplineşte orice alte acţiuni în măsura în care sînt necesare pentru dizolvarea întreprinderii de stat/municipale.

(11) Administratorul este obligat să transmită, iar comisia de lichidare/lichidatorul este obligată/obligat să primească bunurile, registrele şi actele întreprinderii şi să asigure păstrarea lor. Comisia de lichidare/lichidatorul este obligată/obligat să ţină registrul tuturor operaţiunilor aferente lichidării în ordinea cronologică a efectuării lor.

(12) Deciziile comisiei de lichidare se adoptă cu votul majorităţii. Nerespectarea acestei condiţii atrage nulitatea deciziilor luate de comisia de lichidare.

(13) Comisia de lichidare/lichidatorul, după achitarea cu creditorii, întocmeşte bilanţul de lichidare, care se aprobă de fondator.

(14) Cheltuielile aferente lichidării benevole a întreprinderilor de stat/municipale care nu dispun de active vor fi suportate din contul mijloacelor prevăzute în acest scop în bugetul fondatorului.

**Articolul 13.** Dizolvarea forţată a întreprinderii de stat şi a întreprinderii municipale

(1) Întreprinderea de stat/municipală poate fi supusă dizolvării forţate la hotărîrea instanţei de judecată în baza cererii fondatorului în cazurile în care aceasta nu dispune de active sau în decursul ultimilor 3 ani nu a desfăşurat activitate şi nu a prezentat situaţiile financiare şi dări de seamă organelor abilitate.

(2) Instanţa de judecată desemnează un administrator fiduciar al dizolvării forţate a întreprinderii de stat/municipale.

**Articolul 14.** Distribuirea bunurilor la lichidarea întreprinderiide stat şi a întreprinderii municipale

La lichidarea întreprinderii de stat/municipale, bunurile rămase după achitarea cu creditorii se transmit de comisia de lichidare/lichidator/administratorul fiduciar fondatorului.

**Capitolul V**

**CONFLICTUL DE INTERESE**

**Articolul 15.** Noţiune de tranzacţie cu conflict de interese

1. În sensul prezentei legi tranzacţia reprezintă o înţelegere între două sau mai multe părţi, prin care se transmit anumite drepturi, bunuri sau se face un schimb comercial.
2. Tranzacţia cu conflict de interese este o tranzacţie sau cîteva tranzacţii legate reciproc care întruneşte/întrunesc următoarele condiţii cumulative:

a) se efectuează, direct sau indirect, între întreprindere şi persoana interesată şi/sau persoanele apropiate ale acesteia (soţul (soţia), persoanele înrudite prin sînge sau adopţie (părinţi, copii, fraţi, surori, bunici, nepoţi, unchi, mătuşi) şi persoanele înrudite prin afinitate (cumnat, cumnată, socru, soacră, ginere, noră), în condiţii contractuale practicate de întreprindere în procesul activităţii economice;

b) valoarea tranzacţiei/tranzacţiilor legate reciproc sau a bunurilor ce constituie obiectul acesteia/acestora depăşeşte 1% din valoarea activelor nete ale întreprinderii, conform ultimelor situaţii financiare sau depășește 400 000 lei.

(2) În condiţiile stabilite la alin.(1), tranzacţie cu conflict de interese se consideră:

a) cumpărarea, vînzarea sau transmiterea ori primirea în orice alt mod de întreprindere a bunurilor, serviciilor, drepturilor, mijloacelor băneşti şi a oricăror alte active;

b) acordarea sau primirea de întreprindere a împrumutului, gajului, garanţiei, fidejusiunii sau a oricărei alte creanţe;

c) acordarea sau primirea de bunuri ori drepturi în folosinţă, locaţiune, arendă sau leasing;

d) încheierea sau asumarea unor angajamente cu executare ulterioară.

(3) Persoana interesată de efectuarea de întreprinderea de stat/municipală a tranzacţiei se consideră membrul consiliului de administraţie, administratorul sau oricare altă persoană cu funcţii de conducere din cadrul autorităţii publice care exercită funcţiile de fondator.

(4) Persoana interesată în efectuarea de întreprinderea de stat/municipală a tranzacţiei, pînă la aprobarea deciziei respective, este obligată să comunice administratorului şi consiliului de administraţie despre existenţa conflictului de interese între întreprindere şi persoana în cauză şi/sau persoanele apropiate ale acesteia pînă la luarea deciziei privind încheierea tranzacţiei cu conflict de interese, prezentînd informaţia care va cuprinde următoarele elemente:

a) descrierea situaţiei care conduce la crearea conflictului de interese;

b) bunurile, serviciile, drepturile, instrumentele financiare sau orice alte active aferente tranzacţiei cu conflict de interese.

(5) La cererea consiliului de administraţie/administratorului, persoana interesată de efectuarea de către întreprinderea de stat/municipală a tranzacţiei este obligată să repare prejudiciul cauzat întreprinderii şi să compenseze venitul ratat al acesteia, în cazul în care nu a comunicat despre existenţa conflictului de interese conform alin.(4) şi/sau a votat pentru încheierea unei tranzacţii cu conflict de interese cu încălcarea prevederilor legii.

(6) Pentru neprezentarea sau prezentarea cu întîrziere a informaţiei specificate la alin.(4), persoanele interesate de efectuarea de către întreprinderea de stat/municipală a tranzacţiilor răspund în conformitate cu legislaţia.

**Articolul 16.** Decizia privind încheierea tranzacţiei cu conflict de interese

(1) Orice tranzacţie cu conflict de interese poate fi încheiată sau modificată de întreprinderea de stat/municipală numai prin decizia consiliului de administraţie.

(2) Pentru luarea de către consiliul de administraţie a deciziei privind încheierea tranzacţiei cu conflict de interese se cere unanimitatea membrilor consiliului de administraţie, care nu sînt persoane interesate de încheierea tranzacţiei.

(3) Dacă mai mult de jumătate dintre membrii consiliului de administraţie sînt persoane interesate de efectuarea tranzacţiei date, aceasta va fi încheiată numai prin hotărîrea fondatorului.

(4) Persoana interesată de efectuarea tranzacţiei cu conflict de interese va trebui să părăsească şedinţa consiliului de administraţie la care, prin vot deschis, se hotărăşte cu privire la încheierea acesteia. Prezenţa acestei persoane la şedinţa consiliului de administraţie se ia în considerare la stabilirea cvorumului, iar la constatarea rezultatului votului, se consideră că această persoană nu a participat la votare.

(5) Dacă membrilor consiliului de administraţie nu le erau cunoscute toate circumstanţele legate de încheierea tranzacţiei cu conflict de interese şi/sau această tranzacţie a fost încheiată prin încălcarea altor prevederi ale prezentului articol, consiliul de administraţie este în drept să ceară administratorului întreprinderii de stat/municipală:

a) să renunţe la încheierea unei astfel de tranzacţii ori să rezilieze/rezoluționeze contratul încheiat cu conflict de interese; sau

b) să asigure, în condiţiile legislaţiei, repararea de către persoana interesată a prejudiciului cauzat întreprinderii prin efectuarea acestei tranzacţii.

(6) Prevederile prezentului articol nu se aplică tranzacţiilor de înstrăinare sau de procurare a bunurilor întreprinderii de stat/municipală care se efectuează prin licitaţii deschise, cu publicarea, cu cel puţin 10 zile lucrătoare înainte de data licitaţiei, a unui aviz în Monitorul Oficial al Republicii Moldova, precum și în cazul transmiterii/primirii bunurilor în baza unei hotărîri de Guvern/decizii a autorității deliberative a unității administrativ-teritoriale.

**Capitolul VI**

**DEZVĂLUIREA INFORMAŢIEI DE CĂTRE ÎNTREPRINDEREA**

**DE STAT ŞI ÎNTREPRINDEREA MUNICIPALĂ**

**Articolul 17.** Dezvăluirea informației

(1) Întreprinderea de stat/municipală este obligată să plaseze pe pagina web a întreprinderii, fondatorului și a Agenției Proprietății Publice statutul întreprinderii, regulamentele interne, precum și raportul anual al întreprinderii, raportul auditorului, planul de afaceri trienal și planul anual de achiziții, care vor rămîne disponibile pe paginile web minimum 4 ani din data plasării.

(2) Raportul anual al întreprinderii va fi plasat în termen de 4 luni de la sfîrșitul fiecărui an de gestiune și va conține cel puţin:

* 1. informația despre numărul personalului întreprinderii, locurile de muncă nou create și salariul mediu lunar pe întreprindere;
  2. informația privind membrii organelor de conducere și control ale întreprinderii, precum și remunerarea acestora, stabilită de fondator;
  3. situaţiile financiare anuale;
  4. evenimentele care afectează activitatea întreprinderii, inclusiv tranzactiile cu conflict de interese;
  5. raportul auditului intern;
  6. rezultatele controalelor efectuate de către organele de control;
  7. raportul de activitate al administratorului, care va include:

1. date privind realizarea indicatorilor financiari de performanță stabiliți întreprinderii, inclusiv filialelor acesteia, dacă există;
2. date privind realizarea indicatorilor nefinanciari de performanță relevanți pentru activitatea întreprinderii;
3. o descriere a activităților de bază, inclusiv din domeniul cercetării și dezvoltării;
4. o descriere a principalelor riscuri şi incertitudini cu care se confruntă întreprinderea și atenuarea acestora;
5. respectarea cerințelor privind protecția mediului înconjurător şi oportunităţile profesionale ale angajaţilor.

**DISPOZIŢII FINALE ŞI TRANZITORII**

**Articolul 18.** Intrarea în vigoare.

1. Guvernul, autorităţile administraţiei publice locale:
2. în termen de 12 luni de la intrarea în vigoare a prezentei legi, vor aduce actele normative şi de constituire a întreprinderilor de stat şi întreprinderilor municipale în concordanţă cu prezenta lege;
3. în termen de 5 ani de la intrarea în vigoare a prezentei legi, vor asigura reorganizarea întreprinderilor de stat și întreprinderilor municipale în societăți comercială sau instituții publice.

(2) Întreprinderile de stat și întreprinderile municipale care, în decurs de 5 ani de la intrarea în vigoare a prezentei legi, nu au fost reorganizate în societăți comerciale sau instituții publice își încetează activitatea.

(3) La data intrării în vigoare a prezentei legi se abrogă Legea nr.146-XIII din 16 iunie 1994 cu privire la întreprinderea de stat (Monitorul Oficial al Republicii Moldova, 1994, nr.2, art.9), cu modificările şi completările ulterioare.

**Preşedintele Parlamentului**

**NOTĂ INFORMATIVĂ**

la proiectul de Lege cu privire la întreprinderea de stat şi întreprinderea municipală

Prezentul proiect de lege a fost elaborat în scopul actualizării prevederilor Legii nr.146 din 16 iunie 1994 cu privire la întreprinderea de stat și reieșind din necesitatea stabilirii condiţiilor juridice, organizatorice şi economice de înfiinţare, funcţionare şi încetare a activităţii întreprinderilor municipale, ținând cont de recomandările Curţii de Conturi expuse în Raportul auditului bugetelor unităţilor administrativ-teritoriale şi gestionării patrimoniului public în mun. Chişinău în perioada 2010-2011, aprobat prin Hotărîrea nr.37 din 31.07.2012 şi în Raportul auditului conformităţii administrării fondurilor publice în cadrul întreprinderilor municipale pe anul 2013, aprobat prin Hotărîrea nr.21 din 08.04.2014.

În hotărârile menţionate se relatează că, statutele întreprinderilor municipale, bazate pe prevederile Hotărârii Guvernului cu privire la aprobarea Regulamentului-model al întreprinderii municipale nr.387 din 06.06.1994, reflectă în mod insuficient atribuţiile fondatorului (Consiliului municipal şi Primarului general) referitor la numirea şi eliberarea din funcţie a administratorului, repartizării şi utilizării profitului net şi se solicită Ministerului Economiei revizuirea, de comun cu autorităţile publice de resort, a cadrului legislativ şi regulator, în scopul eliminării coliziunilor juridice şi completării vidului de norme şi reguli privind administrarea patrimoniului public, inclusiv a celui transmis în gestiune economică.

Prin proiectul dat se vor actualiza şi uniformiza politicile publice de administrare a întreprinderilor de stat și a întreprinderilor municipale la normele generale de guvernare corporativă, se vor determina şi delimita clar atribuţiile fondatorului, consiliului de administrație şi ale administratorului.

Proiectul de lege cu privire la întreprinderea de stat şi întreprinderea municipală are drept scop aducerea în corespundere cu prevederile actelor legislative existente, precum şi eficientizarea administrării întreprinderilor de stat şi municipale.

În scopul abordării echitabile a activităţii întreprinderilor de stat şi întreprinderilor municipale activitatea acestora va fi reglementată prin aceiași lege.

La elaborarea proiectului dat s-a ţinut cont de prevederile Codului civil, Legii nr.845-XII din 03.01.1992 cu privire la antreprenorial şi întreprinderi, Legii nr.523-XIV  din  16.07.99 cu privire la proprietatea publică a unităţilor administrativ-teritoriale și altor acte legislative, Legii nr.436-XVI din 28.12.2006 privind administrația publică locală, Legii nr.121-XVI din  04.05.2007 privind administrarea şi deetatizarea proprietăţii publice, de experienţa acumulată în procesul de administrare a întreprinderilor de stat şi lacunele legislative identificate în acest aspect. În particular s-a ținut cont de prevedelile legale existente în partea ce ține de atribuțiile Guvernului, autorităților publice centrale și locale.

În speță, în scopul neadmiterii înstrăinării bunurilor atribuite la domeniul public şi bunurilor cu destinaţie socială (fond locativ, grădinițe de copii, tabere de odihnă, etc.), achitării datoriilor faţă de stat şi alţi creditori cu bunurile menţionate, se propune că acestea să fie transmise întreprinderilor doar cu drept de gestiune economică şi luate la evidenţă contabilă la sub-conturi separate, iar celelalte bunuri vor fi incluse în capitalul social. În acest aspect se propune stabilirea unui plafon pentru valoarea capitalului social al întreprinderilor, în mărime de min 5 000 lei.

Proiectul în cauză reglementează particularităţile fondării, funcţionării şi încetării activităţii întreprinderilor de stat şi întreprinderilor municipale, modul de înființare, înregistrare, utilizare a bunurilor transmise în gestiune şi componenţa lor, procedura încetării activității, componenţa şi atribuţiile organelor de conducere ș.a.

În proiectul dat se propune lărgirea atribuțiilor consiliului de administrațe a întreprinderilor de stat/municipale, dintre care: stabilirea indicătorilor de performanță ai întreprinderii și criteriilor de evaluare, ținînd cont de specificul și domeniul de activitate, monitorizarea derulării situațiilor litigioase și obligativitatea informării fondatorului despre rezultatele, examinarea rapoartelor organelor de control și aprobarea planului de acțiuni privind înlăturarea încălcărilor identificate, aprobarea Regulamentului privind achiziționarea bunurilor, lucrărilor și serviciilor, aprobarea deciziilor privind plafonul concret al salariului conducătorului întreprinderii pasibil limitării etc, îndreptate spre eficientazarea activității entităților.

De asemenea, au fost suplinite atribuţiile fondatorului şi a administratorului întreprinderii, precum şi s-a extins spectrul chestiunilor care, în mod obligatoriu, vor fi examinate organele de conducere respective.

Prin proiectul dat se propune completarea legii cu prevederi noi ce ţin de instituirea comisiei de cenzori în cadrul întreprinderilor, reglementarea procesului de încetare a activităţii şi a situaţiilor cu conflict de interese.

Propunerea privind instituirea Comisiei de cenzori în cadrul întreprinderilor de stat își are argumentarea prin faptul, că aceasta este o structură specială şi are ca scop verificarea situației gestionare si de evidențiere în contabilitate a patrimoniului si a fondurilor financiare ale întreprinderii, verificarea executării bugetului de venituri şi cheltuieli, precum si a modului de respectare a prevederilor legale în domeniul financiar – contabil, inclusiv verificarea legalității actelor şi documentelor, a hotărârilor, deciziilor, regulilor şi regulamentelor, etc.

Necesitatea includerii prevederilor ce țin de dizolvarea benevolă a întreprinderii de stat și a întreprinderii municipale rezultă din faptul că actualmente, în Registrul de stat a persoanelor juridice, deținut de către ÎS ”Camera Înregistrării de stat” figurează circa 320 întreprinderi de stat, negestionate de către fondatori. Ca regulă, acestea nu activează de mai mulți ani, nu dispun de careva bunuri materiale și urmează a fi lichidate.

La fel, atenționăm asupra existenșei riscului răspunderii statului pentru obligaţiile întreprinderii de stat fondate, reieşind din jurisprudenţa Curţii Europene a Drepturilor Omului. În acest sens, în Hotărîrea din 3 aprilie 2007, adoptată în cauza Cooperativa agricolă Slobozia-Hanasei v. Moldova, Curtea Europeană a Drepturilor Omului a reţinut că, avînd în vedere delegarea unor funcţii ale statului către întreprinderea de stat şi a unui control semnificativ asupra bunurilor întreprinderii, statul este responsabil pentru orice datorie a întreprinderii de stat, facînd referinţă, mutatis mutandis, la cauza Mzkhaylenky and Others v. Ucraina (paragraf 19). Astfel, în scopul evitării situațiilor menționate, neadmiterii delegării către întreprinderile de stat/municipale a unor funcții specifice autorităților și instituțiilor publice, precum și creării condițiilor pentru sporirea atractivității investiționale, se propune stabilirea unui termen limită de 5 ani pentru reorganizarea întreprinderilor de stat/municipale în forma organizator-juridică de societate comercială sau instituție publică.

Totodată, ca urmare a aprobării proiectului de lege în cauză, de către autoritățile publice centrale și locale, vor fi elaborate acte normative, care vor reglementa modul de selectare (revocare) și promovare a membrilor consiliilor de administrație/comisiilor de cenzori ținînd cont de principiile transparenței, motivele de suspendare a activității acestora, modul de stabilire a indemnizațiilor lunare, atribuțiile și indicători de performanță conform cărora să fie evaluată activitatea lor, modul de selectare a administratorului întreprinderii, drepturile și atribuțiile lui, statutul-model al întreprinderii de stat/municipale.

Mai menționăm că, în procesul definitivării proiectului de lege de către Ministerul Economiei a fost solicitat suportul Congresului Autorităților Locale din Moldova.

Proiectul nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr.235- XVI din 20.07.2006, astfel decade necesitatea examinării de către Grupul de lucru pentru reglementarea activităţii de întreprinzător.

Realizarea prevederilor legii nu necesită alocarea surselor financiare bugetare.

**Viceprim-ministru, Octavian CALMÎC**

**ministrul economiei**

|  |  |  |
| --- | --- | --- |
| **ministerul economiei**  **al republicii moldova** |  | 00042062 **Министерство экономики**  **Республики Молдова** |
|  |  |  |
| MD-2033, Chişinău, Piaţa Marii Adunări Naţionale, 1  tel. +373-22-25-01-07, fax +373-22-23-40-64  **E-mail:** [mineconcom@mec.gov.md](mailto:mineconcom@mec.gov.md)  **Pagina web:** [www.mec.gov.md](http://www.mec.gov.md) |  | МД-2033, Кишинэу, Пяца Марий Адунэрь Hационале, 1  тел. +373-22-25-01-07, факс +373-22-23-40-64  **E-mail:** [mineconcom@mec.gov.md](mailto:mineconcom@mec.gov.md)  **Веб страница:** [www.mec.gov.md](http://www.mec.gov.md) |

### \_\_\_\_\_\_\_\_\_\_\_\_\_\_\_ 20\_\_\_ nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_

La nr.\_\_\_\_\_\_\_\_\_\_\_\_\_\_\_\_\_\_\_\_\_\_ din \_\_\_\_\_\_\_\_\_\_\_\_\_20\_\_\_

**Ministerul Finanțelor**

Ministerul Economiei a revizuit şi prezintă pentru examinare şi avizare proiectul hotărîrii de Guvern ” Cu privire la aprobarea proiectului de lege cu privire la întreprinderea de stat și întreprinderea municipală”.

Proiectul şi nota informativă la proiect pot fi accesate pe pagina oficială a Ministerului Economiei la adresa [www.mec.gov.md](http://www.mec.gov.md/), în compartimentul “Transparența în procesul decizional”.

Solicităm respectuos prezentarea avizului în termen de 5 zile.

**Viceprim-ministru, Octavian CALMÎC**

**ministru**

ex.T.Demidcenco 250-650

N.Vrabie 223-170